PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/038	Bratislava 15. mája 2008	

Protimonopolný úrad Slovenskej republiky, odbor koncentrácií v správnom konaní č. 0019/OK/2008 začatom dňa 12.03.2008 na základe oznámenia koncentrácie podnikateľom Flextronics International Ltd. so sídlom One Marina Boulevard, # 28-00, Singapur 018989, prostredníctvom Mgr. Tomáša Marettu, advokáta so sídlom Štúrova 4, 811 02  Bratislava, vo veci koncentrácie podnikateľa Flextronics International Ltd. so sídlom One Marina Boulevard, # 28-00, Singapur 018989 a podnikateľa ECI Telecom Ltd. so sídlom 30 Hasivim Street, Petach Tikva, 49517 Izrael

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľa Flextronics International Ltd. so sídlom One Marina Boulevard, # 28-00, Singapur 018989  prostredníctvom spoločnosti Flextronics Telecom Systems Limited so sídlom Suite 802 St James Court, St Denis Street, Port Louis, Maurícius nad časťou podniku podnikateľa ECI Telecom Ltd. so sídlom 30 Hasivim Street, Petach Tikva, 49517 Izrael na základe Zmluvy o kúpe aktív uzavretej medzi spoločnosťou Flextronics Telecom Systems Limited so sídlom Suite 802 St James Court, St Denis Street, Port Louis, Maurícius a spoločnosťou ECI Telecom Ltd. so sídlom 30 Hasivim Street, Petach Tikva, 49517 Izrael dňa 07.02.2008.  

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 12.03.2007 doručené listom zaevidovaným úradom pod             č. 1023/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Flextronics International Ltd. so sídlom One Marina Boulevard, # 28-00, Singapur 018989 (ďalej len „Flextronics“) prostredníctvom Mgr. Tomáša Marettu, advokáta so sídlom Štúrova 4, 811 02  Bratislava (ďalej len „právny zástupca“).
Na základe vyššie uvedeného sa dňa 12.03.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0019/OK/2008 vo veci koncentrácie, ktorá spočíva v získaní nepriamej kontroly spoločnosti Flextronics prostredníctvom spoločnosti Flextronics Telecom Systems Limited so sídlom Suite 802 St James Court, St Denis Street, Port Louis, Maurícius (ďalej len Flextronics Telecom“) nad časťou podniku spoločnosti ECI Telecom Ltd. so sídlom 30 Hasivim Street, Petach Tikva, 49517 Izrael (ďalej len „ECI Telecom“) na základe Zmluvy o kúpe aktív uzavretej medzi spoločnosťou Flextronics Telecom a spoločnosťou ECI Telecom dňa 07.02.2008 (ďalej len „Zmluva“), o čom úrad informoval spoločnosť Flextronics listom č. 1412/PMÚ SR/2008 zo dňa 09.04.2008.
Doručením podkladov a informácií predložených úradu vo vyššie uvedenom liste sa predmetné oznámenie koncentrácie stalo úplným podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie a lehota                60 pracovných dní na vydanie rozhodnutia podľa § 11 zákona začala plynúť dňa 13.03.2008 o čom úrad informoval spoločnosť Flextronics listom č. 1412/PMÚ SR/2008 zo dňa 09.04.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 12.03.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Flextronics je verejnou akciovou spoločnosťou, ktorej akcie sú kótované na burze cenných papierov NASDAQ: FLEX. Je spoločnosťou, ktorá bola založená podľa právneho poriadku Singapuru a do Registra spoločností a podnikov v Singapure bola zapísaná dňa 31.05.1990 pod registračným číslom 19900266445H. Predmetom činnosti spoločnosti Flextronics je poskytovanie výrobných služieb pre výrobcov originálnych zariadení. Poskytuje najmä moderné služby v oblasti navrhovania a výrobné služby v oblasti elektroniky pre výrobcov originálnych zariadení. Spoločnosť Flextronics poskytuje vertikálne integrované služby v rámci globálneho dodávateľského reťazca, pri ktorých navrhuje, vyrába a dodáva kompletný balík výrobkov a služieb svojim odberateľom. Medzi služby poskytované spoločnosťou Flextronics patrí výroba dosiek s plošnými spojmi a ohybnými spojmi, montáž a výroba systémov, logistika, popredajné služby, návrhárske a inžinierske služby, služby v oblasti výroby originálnych návrhov, návrh a výroba komponentov v oblasti širokého sortimentu výrobkov, z ktorých takmer všetky sú elektronické výrobky. Spoločnosť Flextronics navrhuje, vyrába, opravuje a poskytuje servis na výrobky, ktoré nesú názvy značiek výrobcov originálnych zariadení, ktorí sú odberateľmi spoločností Flextronics.  
Spoločnosť Flextronics nie je kontrolovaná žiadnou osobou ani subjektom. Spoločnosť Flextronics vykonáva priamu alebo nepriamu kontrolu vo viacerých spoločnostiach. Zoznam spoločností, v ktorých spoločnosť Flextronics vykonáva kontrolu je súčasťou spisového materiálu. Spoločnosť Flextronics nemá žiadnu dcérsku spoločnosť ani inú organizačnú jednotku v Slovenskej republike a obrat na území Slovenskej republiky dosahuje výlučne prostredníctvom realizácie svojej produkcie cez odberateľov. 
Spoločnosť Flextronics vykonáva, okrem vykonávania kontroly v iných spoločnostiach, výlučnú kontrolu nad svojou dcérskou spoločnosťou Flextronics Telecom.
Z vyššie uvedených skutočností vyplýva, že spoločnosť Flextronics je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť ECI Telecom je súkromná akciová spoločnosť s obmedzeným ručením organizovaná podľa právneho poriadku štátu Izrael, ktorá bola do registra spoločností zapísaná 27.04.1961. Predmetom činnosti spoločnosti ECI Telecom sú činnosti v oblasti inovácií, vývoja a navrhovania zariadení pre sieťovú infraštruktúru a výroba zariadení sieťovej infraštruktúry. Predmet činnosti spoločnosť ECI Telecom realizuje vlastnou činnosťou alebo prostredníctvom majetkovo prepojených spoločností a/alebo inými externými zmluvnými výrobcami.
Spoločnosť ECI Telecom je vlastnená a kontrolovaná spoločnosťami skupiny Swarth (Swart Capital) so sídlom Office 21, Regent House, Bisazza St. Selima, Malta. Spoločnosť ECI Telecom tiež vykonáva kontrolu a/alebo vlastní majetkové podiely vo viacerých dcérskych spoločnostiach, zoznam ktorých tvorí predmet obchodného tajomstva a je súčasťou spisového materiálu.
Spoločnosť ECI Telecom nemá na území Slovenskej republiky žiadnu dcérsku spoločnosť ani inú organizačnú jednotku a na území Slovenskej republiky nedosahuje žiadny obrat. 
Z vyššie uvedených skutočností vyplýva, že spoločnosť ECI Telecom je  podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi spoločnosťou Flextronics Telecom ako kupujúcim a zároveň dcérskou spoločnosťou podnikateľa Flextronics a podnikateľom ECI Telecom ako predávajúcim časti podniku dňa 07.02.2008 nadobudne podnikateľ Flextronics časť podniku podnikateľa ECI Telecom.
Predmetnú časť podniku ECI Telecom predstavujú aktíva pozostávajúce z hmotného majetku, zmlúv, nájomných zmlúv, licencií na softvér poskytovateľov softvérových produktov, kníh, zoznamov a iných údajov. Presná špecifikácia predmetných aktív je definovaná v Zmluve.
Z podkladov a informácií získaných v predmetnom správnom konaní úrad zistil, že predmetné aktíva podnikateľa ECI Telecom sú aktívami na základe ktorých je možné dosahovať obrat, a teda sa jedná o časť podniku podnikateľa.
Predmetnú časť podniku podnikateľa ECI Telecom predstavujú aktíva vyvíjajúce činnosti v oblasti inovácií, vývoja, navrhovania a výroby zariadení pre sieťovú infraštruktúru a v spoločnosti ECI Telecom sa tieto predmetné aktíva týkajú aktivít v oblasti dodávateľského reťazca. Podnikateľ ECI Telecom teda prostredníctvom predmetných aktív odpredáva podnikateľovi Flextronics časť svojho podnikania, ktorá u podnikateľa ECI Telecom predstavuje dodávateľskú činnosť. 
Predmetná koncentrácia, podľa vyjadrenia podnikateľa Flextronics, sa netýka ani nemá vplyv na zvyšnú časť podniku podnikateľa ECI Telecom ani na žiadne iné jeho aktíva.
Z vyššie uvedeného vyplýva, že na základe Zmluvy podnikateľ Flextronics získava prostredníctvom spoločnosti Flextronics Telecom možnosť vykonávať rozhodujúci vplyv nad v Zmluve uvedenou časťou podniku podnikateľa ECI Telecom.
 Podnikateľ Flextronics teda získa nepriamu výlučnú kontrolu nad časťou podniku podnikateľa ECI Telecom, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Flextronics.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú spoločnosť Flextronics ako nadobúdateľ nepriamej výlučnej kontroly nad časťou podniku podnikateľa ECI Telecom ako aj podnikateľ ECI Telecom ako podnikateľ, nad časťou ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 07.02.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. Vzhľadom na skutočnosť, že v čase podania Oznámenia neboli vyhotovené účtovné závierky účastníka koncentrácie Flextronics za účtovné obdobie roku 2007, nakoľko finančný rok tohto účastníka končí 31.03., úrad vychádzal z údajov roku 2006, t.j. z obratov predložených za účtovné obdobie roku 2006.
Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Celkový celosvetový obrat podnikateľa Flextronics je 722,78 mld. Sk. Obrat podnikateľa Flextronics dosiahnutý na území Slovenskej republiky ako aj obrat podnikateľa ECI Telecom dosiahnutý predmetnými aktívami, sú predmetom obchodného tajomstva a sú súčasťou spisového materiálu. Podnikateľ ECI Telecom nedosahuje predmetnými aktívami ani žiadnymi inými aktívami ani organizačnými jednotkami na území Slovenskej republiky  žiaden obrat.
Vychádzajúc z vyššie uvedených ustanovení zákona v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 07.02.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 12.03.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Nemecku.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Flextronics, poskytuje prevažne služby v oblasti výroby elektroniky pre výrobcov originálnych zariadení. Výrobné služby v oblasti elektroniky, ktoré spoločnosť vykonáva, predstavujú služby týkajúce sa výroby elektronických výrobkov vrátane návrhu výrobkov, výberu a obstarávania súčastí, výroby prototypov, výroby, montáže, testovania, poruchovej analýzy, logistiky a distribúcie výrobku a servis. Poskytuje tiež výrobu a montáž plastových a kovových krytov, výrobu dosiek s plošnými spojmi a základných dosiek, výrobu a montáž fotonických súčiastok, ako aj vývoj overovania a testovania. Podnikateľ Flextronics poskytuje komplexné globálne koncové dodávateľské služby, ktoré zahŕňajú navrhovanie, súvisiacu techniku, predstavenie nových výrobkov, výrobu a logistiku, s cieľom dodávky kompletného konečného výrobku v obale. Podnikateľ Flextronics poskytuje ďalej druhotné služby súvisiace s trhom ako služby poskytovania opráv a pozáručný servis, inštaláciu a údržbu sietí a oznamovacej techniky. 
Medzi elektronické výrobky, ktoré vyrába podnikateľ Flextronics pre výrobcov originálnych zariadení alebo konštrukčné súčasti, patria:
-	počítačové systémy,
-	mobilné komunikačné zariadenia vrátane mikrotelefónov pracujúcich na základe viacerých platforiem,
-	digitálne zariadenia pre spotrebiteľov,
-	priemyselné výrobky, polovodiče a biela technika,
-	výrobky pre automobilový, lodný a letecký priemysel,
-	infraštruktúra,
-	medicínske zariadenia.
Okrajovú činnosť výroby podnikateľa Flextronics tvoria aj neelektronické výrobky pre výrobcov originálnych zariadení, a to najmä plastové skladačky, lekárske inhalátory a plastové tvarovateľné súčasti pre chirurgické nástroje.
Výrobcovia originálnych zariadení obstarávajú výrobné služby v oblasti elektroniky najmä z vlastných zdrojov, ale aj od iných výrobcov originálnych zariadení a od ďalších externých poskytovateľov výrobných služieb v oblasti elektroniky, medzi ktorých patrí aj podnikateľ Flextronics. Preto na tomto trhu je charakteristické, že odberatelia externých poskytovateľov jednotlivých výrobných služieb v oblasti elektroniky predstavujú zároveň istý druh konkurencie.
Podnikateľ Flextronics vyrába aj niektoré komponenty pre notebooky, najmä dosky s plošnými spojmi a taktiež navrhuje a vyrába servery.
Podnikateľ Flextronics navrhuje, vyrába, opravuje a poskytuje servis na výrobky, ktoré nesú názvy značiek jej odberateľov, výrobcov originálnych zariadení, ku ktorým patria spoločnosti Alcatel, Casio, Cisco Systems, Dell Eastman Kodak, Ericsson, Hewlett-Packard, Kyocera, Lego, Microsoft, Motorola, Nortel, Sony-Ericsson a Xerox.
Podnikateľ Flextronics, ako už bolo vyššie uvedené, nemá v Slovenskej republike žiadnu dcérsku spoločnosť ani inú organizačnú jednotku a na trhu v Slovenskej republike pôsobí a svoj obrat na území Slovenskej republiky dosahuje výlučne prostredníctvom odberateľov cez realizáciu predmetov telefónnej infraštruktúry, mobilných telefónov, predných a zadných krytov pre televízory, displejových a ovládacích dosiek pre práčky. Podnikateľ Flextronics v Slovenskej republike nerealizuje žiadne činnosti súvisiace s inováciami, vývojom a navrhovaním zariadení pre sieťovú infraštruktúru ani výrobou takýchto zariadení.
Predmetná časť podniku podnikateľa ECI Telecom sa zaoberá inováciou, vývojom a navrhovaním zariadení pre sieťovú infraštruktúru, a to vlastnou výrobou zariadení infraštruktúry alebo ich výrobou prostredníctvom majetkovo prepojených spoločností a/alebo cez zmluvných externých výrobcov.
Podnikateľ ECI Telecom na území Slovenskej republiky neposkytuje žiadne služby súvisiace s inováciou, vývojom, navrhovaním a výrobou zariadení pre sieťovú infraštruktúru a ani v Slovenskej republike nedosahuje žiaden obrat.
Predmetná časť podniku podnikateľa ECI Telecom tvorí u podnikateľa ECI Telecom dodávateľskú činnosť. Činnosť a produkcia realizovaná na predmetných aktívach predstavuje ďalšie vstupy pre ďalšiu výrobu podnikateľa ECI Telecom. Predmetnou koncentráciou odpredá podnikateľ ECI Telecom vyššie uvedené aktíva podnikateľovi Flextronics. Podnikateľ Flextronics bude v činnosti podnikania vykonávanej na predmetných aktívach naďalej pokračovať a výkony z tohto podnikania budú na základe Zmluvy o výrobných službách uzavretej medzi podnikateľom ECI Telecom a spoločnosťou Flextronics Telecom zároveň so Zmluvou poskytované podnikateľovi ECI Telecom. Podnikateľ Flextronics bude nadobudnutú časť podniku podnikateľa ECI Telecom spolu s ďalšími aktívami, ktoré už vlastní, využívať na výrobu výrobkov pre podnikateľa ECI Telecom. 
Na základe vyššie uvedeného podnikateľ Flextronics prevezme predmetnú časť podniku podnikateľa ECI Telecom a použije túto na montovanie materiálov poskytnutých podnikateľom ECI Telecom a/alebo nadobudnutých v mene podnikateľa ECI Telecom, ktorého výsledkom budú značkové výrobky podnikateľa ECI Telecom, ktoré podnikateľ Flextronics dodá podnikateľovi ECI Telecom. Podnikateľ Flextronics v prenajatom závode podnikateľa ECI Telecom nainštaluje aj vlastné zariadenie, ktoré použije na poskytovanie výrobných služieb podnikateľovi ECI Telcom ako aj akýmkoľvek iným odberateľom.
Vzhľadom na skutočnosť, že podnikateľ Flextronics v súčasnosti nevyrába také výrobky a neposkytuje také služby, aké vyrába podnikateľ ECI Telecom prostredníctvom predmetnej časti podniku,  predmetná koncentrácia je konglomerátnou koncentráciou. 
Vzhľadom na skutočnosť, že podnikateľ Flextronics pôsobí na území Slovenskej republiky len prostredníctvom svojich odberateľov a podnikateľ EIC Telecom vôbec nepôsobí na území Slovenskej republiky, úrad sa v predmetnom prípade nezaoberal presnou definíciou vymedzenia priestorového relevantného trhu, nakoľko v predmetnom prípade nedochádza k ovplyvneniu trhov.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Flextronics, ako nepriamy nadobúdateľ kontroly, je spoločnosť poskytujúca prevažne služby v oblasti výroby elektroniky pre výrobcov originálnych zariadení. Podľa vyjadrenia účastníka konania, t.j. podnikateľa Flextronics, dôvodnom vzniku koncentrácie je očakávanie rozšírenia rozsahu služieb a ďalšia diverzifikácia druhov výrobkov ponúkaných podnikateľom Flextronics pre výrobcov originálnych zariadení. Podnikateľ Flextronics tiež predpokladá vyššie úspory z rozšírenia výroby a vyššie úspory nákladov, najmä z dôvodu zefektívnenia procesov. Účinky na hospodársku súťaž v Slovenskej republike sú zanedbateľné.
Vzhľadom na to, že predmetnou koncentráciou sa nezmení štruktúra trhu v Slovenskej republike, nakoľko účastníci koncentrácie pôsobia na odlišných tovarových relevantných trhoch, po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike a preto úrad dospel k záveru, že predmetná koncentrácia nevytvára alebo neposilňuje dominantné postavenie podnikateľa Flextronics, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 1813/PMÚ SR/2008 zo dňa 06.05.2008 vyzval účastníka správneho konania, t.j. podnikateľa Flextronics pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 1889/2008 zo dňa 14.05.2008 sa podnikateľ Flextronics k predmetnej výzve úradu vyjadril, že berie na vedomie výsledky šetrenia vykonaného úradom a nemá k uvedenému žiadne pripomienky ani návrhy na doplnenie dokazovania v predmetnej veci.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02   Bratislava